Хэт нэхъ бзаджэ?
«ДылIыщIэнщ», — жари, щIалитI ежьащ. ЗыгъэлIыщIэн лъыхъуэурэ, зылI ирихьэлIащ.
— Сэ фызгъэлIыщIэнщ, — къажриIащ лIым.
— Зы илъэскIэ фысхуэлIыщIэмэ, дыщэ фэстынщ.
ЩIалитIыр гуфIэри, лIым и пщIантIэм къыдэнащ.
— Зы гуужь сиIэщи, гуужьыр зым игъэхъунщ, зым бэкхъыр къитхъунщ, — къариухылIащ лIым.
ЩIалитIым я зым гуур дихуащ, адрейр бэкхъым щIэуващ. Гуур дэзыхуар махуэ псом етIысэхыгъуэ ихуакъым: гуур цIывурэ, и ужьым къикI хъуакъым. Бэкхъым къыщIэна щIалэри етIысэхакъым, пшапэр зэхэуэху, Iэрэ жьэрэ зэхуихьакъым.
Гуур къыдихуэжри, щIалэр зэхэукIауэ пщыхьэщхьэм къыдыхьэжащ.
— Дауэрэ уехъулIа? — еупщIащ абы бэкхъым щIэтар.
— Мэз лъапэм схури, гуур и пIэ икIакъым, сэ жыг жьауэм сыщIэсащ. Нэхъ гуу Iэсэ слъэгъуакъым! АфIэкIа хэмылъмэ, сылIэжыху згъэхъунщ гуур. Уэ-щэ?
— Зы сыхьэт нэхъ сыпэтакъым, — жиIащ адрейм. — Бэкхъыр къэстхъури, сщIэн щызмыгъуэтым, шыгъуэгу хадэм сыщыжеящ.
— НтIэ, абы щыгъуэ уэ пщэдей гуур дэху, сэ бэкхъыр къэстхъунщ.
— Содэ, нэхъ щIэщыгъуэ къысщыхъунщ.
АбыкIэ зэгурыIуэри, щIалитIым я IэнатIэр зэрахъуэжащ.
Гуур дэзыхуар етIуанэ махуэм и лъэ зэблихыжыф къудейуэ къыдыхьэжащ. Бэкхъым къыщIэнами пщIэнтIэпсыр къехуэхырт. Тынштэкъым абы и къалэнри. ЩIалитIыр зэбгъэдэтIысхьэри, зэчэнджэщыжащ.
— Илъэс тхуэхьынкъым, — жаIащ, — лIым дегъэбзэджэкI: дыщэ иIэщи, къыфIэдгъэхь.
— Дауэ къызэрыфIэтхьынур?
— Дыщэр щIыунэм илъщ. ТIум я зыр щIыунэм дихьэнщ, дыщэр пхъуантэм къыдэткIутэнщи, макIуэ-мэлъей!
— Хэт щIыунэм ихьэнур?
— Пхъэидзэ тщIынщ, — жари, пхъэидзэ ящIащ. Зи пхъэ къикIар щIыунэм ихьащ, кIапсэ ирадзыхри. Зы пхъуанти здрихьэхащ.
— Дыщэр пхъуантэм къыдэкIутэ, — жиIащ адрейм.
— Дыщэр къысIэрыбгъэхьэмэ, щIыунэм укъисхыжынщ.
ЩIыунэм ихьам дыщэр пхъуантэм къыдикIутащ, езыри къыдэтIысхьэжащ.
— Дыщэр них, пхъуантэр къедзыхыжи, сэри сынихыж щIыунэм, — къэгуоуащ щIыунэм ихьар.
Модрейр пхъуантэр щIыунэм кърихыжщ, и дамэм тригъэувэри, щIэпхъуэжащ.
КIуэм-лъэурэ, мэзым хыхьауэ, ешати, пхъуантэр иригъэувэхащ, пщIэнтIэпсыр ирилъэщIэкIри, псафэ IукIащ. Ар псафэ къэтыху, пхъуантэм дэсыр къыдэкIыжащ, пхъуантэр и дамэм тригъэувэри, кIэбгъу зищIыжащ. Псафэ кIуам къигъэзэжмэ — пхъуантэр бзэхат: и гъусэр къызэребзэджэкIар къыгурыIуащ.
— Жыжьэ укIуэн! — жери, щIалэм дыщэр зыхьам къыпижыхьащ, зы бжэгъу къыпиупщIри, къыпэтIысащ. Сыт ящIэжынт: пхъуантэр зэпаубыдри, ежьэжащ, жэщ къатехъуауэ я жылэ дыхьэжащ.
— Дыщэр ныжэбэ тхуэгуэшынкъым, — жиIащ щIалэ бзаджитIым я зым. — Зы махуэ-махуитIкIэ дызэIугъэплъ къыткIэлъыпхъэраIамэ, ар ткIэрыхужмэ, дыщэр дгуэшынщ.
АбыкIэ зэгурыIуэри, щхьэж и унэ ихьэжащ.
Тхьэмахуэ дигъэкIри, зыр адрейм деж кIуэри, джащ. ЩIалэм и щхьэгъусэр къыщIэкIащ.
— Дэнэ кIуа си ныбжьэгъур? — щIэупщIащ щIалэр.
— Уи ныбжьэгъур щыIэжкъым: лIэри, щIэтлъхьэжащ, — къыжриIащ.
— Ар дауэ ухъут, — яхуэгузэващ щIалэр. — И хьэдрыхэ нэху ухъу. «Кхъэм сыдыхьэнщи, и кхъащхьэ зэзгъэлъагъунщ», — жери, пщIантIэм дэкIыжащ, кхъэм дыхьэри, гуу макъ зищIащ.
ЗыгъэлIыщIа лIым и гуур къыкIэлъыса и гугъащ модрейм: зигъэпщкIуауэ кхъэм дэсти, чы къурагъ къищтэри, къыпэуващ.
— Дыщэр дгуэшрэ? — жиIащ гуу макъ зызыщIам.
— Дгуэшынщ. Дымыгуэшынумэ, щхьэ къэтхьа?
Зыр зым зэремыбзэджэкIыфынур къагурыIуэжри, щIалэ бзаджитIым дыщэр зэхуагуэшащ.
Къэрмокъуэ Хьэмид.
